Johari Abdul

Tan Sri Dato’ Dr. **Johari bin Abdul** (Jawi جوهري بن عبد) (lahir 25 Mei 1955) ialah ahli politik Malaysia berketurunan Melayu. Beliau kini berkhidmat sebagai Yang di-Pertua Dewan Rakyat.

## Kehidupan awal dan pendidikan
Johari bin Abdul dilahirkan pada 25 Mei 1955 di Tikam Batu, Sungai Petani, Kedah, Persekutuan Tanah Melayu. Bapa saudaranya, Datuk Haji Shuaib bin Haji Lazim ialah seorang tokoh politik terkemuka UMNO di Sungai Petani, pernah menjadi Ketua UMNO Bahagian Sungai Petani dan pernah dilantik sebagai senator dalam Dewan Negara dari April 1985 hingga Julai 1991. Beliau bersekolah di SK Tikam Batu dan SMK Ibrahim, Sungai Petani sebelum melanjutkan pelajaran ke Universiti Malaya (UM). Beliau menerima Ijazah Sarjana Muda Sastera (BA) daripada Universiti Malaya (UM). Beliau juga pernah menghadiri Institut Tadbiran Awam Negara (INTAN) untuk menjadi Pegawai Tadbir dan Diplomatik (PTD). Beliau mempunyai Sarjana Sastera (MA) dalam Pengajian Strategik dari Universiti Lancaster. Pada November 2025, beliau telah menamatkan pengajian Ijazah Kedoktoran Pentadbiran Perniagaan di City University.

## Kerjaya awal
Johari dilantik sebagai pegawai di Dewan Bandaraya Kuala Lumpur (DBKL) dan Jabatan Perkhidmatan Awam Malaysia (JPA). Beliau juga pernah berkhidmat di Jabatan Perdana Menteri Malaysia (JPM) dan Jabatan Penuntut Malaysia (MSD). Kemudian, beliau berkhidmat sebagai pengarah jabatan pelaburan Yayasan Dakwah Islamiah Malaysia (YADIM). Beliau juga pernah berkhidmat sebagai pengarah Biro Tata Negara (BTN).

## Kerjaya politik
Kerjaya politik Johari bermula di dalam Pemuda UMNO. Pada sekitar 1990-an, beliau berkhidmat di bawah Datuk Seri Daim Zainuddin yang ketika itu menguasai UMNO Kedah. Beliau telah dipilih sebagai Ahli Jawatankuasa (AJK) Pertubuhan Kebangsaan Melayu Bersatu (UMNO) Sungai Petani, Kedah. Walau bagaimanapun, perjuangannya dalam parti itu berakhir apabila dia bertukar kepada Parti Keadilan Nasional (KeADILan). Beliau telah dipilih sebagai Ahli Parlimen untuk Sungai Petani dalam pilihan raya umum 2008, menewaskan Menteri Penerangan Zainuddin Maidin daripada gabungan pemerintah Barisan Nasional (BN) dan dipilih semula dalam 2013 dan pilihan raya umum 2018. Beliau juga dipilih sebagai MLA untuk Gurun dalam pilihan raya umum 2018, mengalahkan Boey Chin Gan daripada gabungan pemerintah Barisan Nasional (BN).

Johari memegang jawatan Ahli Majlis Pimpinan Tertinggi PKR dan Pengerusi Majlis Pimpinan PKR Kedah. Beliau juga pernah berkhidmat sebagai Pengerusi PKR Negeri Kedah mulai Mac 2020 sehingga September 2022.

Johari sepatutnya menjadi bakal Menteri Besar Kedah pada pilihan raya negeri Kedah 2018, tetapi jawatan itu diberikan kepada Datuk Seri Mukhriz Mahathir. Beliau pernah mencadangkan Datuk Seri Muhammad Sanusi Md Nor menjadi Menteri Besar Kedah atas kapasitinya sebagai Pengerusi PKR Negeri Kedah pada Mac 2020 semasa kemelut politik Kedah 2020.

## Yang di-Pertua Dewan Rakyat

Seminggu sebelum sidang pertama Dewan Rakyat ke-15, beliau mengosongkan kerusi Gurun dalam Dewan Undangan Negeri Kedah. Ini kemudian diikuti dengan pencalonan beliau ke jawatan Yang di-Pertua Dewan Rakyat oleh Perdana Menteri Anwar Ibrahim. Beliau memenangi undian sebanyak 147 berbanding 74 untuk menjadi Yang di-Pertua Dewan Rakyat ke-11.

## Kontroversi dan isu
### Tuduhan nepotisme bagi kerusi parlimen Sungai Petani
Pada pilihan raya umum 2022, Johari menamakan anak beliau, Mohammed Taufiq Johari sebagai pengganti beliau bagi kerusi Sungai Petani di Parlimen Malaysia. Mohammed Taufiq yang merupakan Ketua Angkatan Muda Keadilan (AMK) Kedah itu memaklumkan beliau telah menerima surat makluman daripada parti untuk bertanding di kerusi yang disandang bapanya. Johari mempertahankan kerusi Sungai Petani sejak 2008 dan pada PRU14, beliau yang juga Ahli Dewan Undangan Negeri Kedah (ADUN) Gurun mendapat 45,532 undi, menewaskan tiga calon lain dengan majoriti 21,569. Mohammed Taufiq berpengalaman sebagai doktor pelatih di Hospital Al-Ihsan Bandung dan Hospital Dr Slamet di Garut, Indonesia. Selepas pulang ke Malaysia, beliau berkhidmat di Klinik Al-Hadi di Sungai Petani. Mohammed Taufiq adalah graduan Universiti Islam Bandung dalam jurusan perubatan yang tamat pengajian pada 2020. Beliau berjaya memenangi kerusi tersebut dengan mengalahkan Robert Ling Kui Ee (PN), Shahanim Mohamad Yusoff (BN), Marzuki Yahya (GTA) dan Tan Chow Kang (PRM) dan mendapat majoriti tipis iaitu 1,115 undi sahaja.

### Tuduhan nepotisme bagi kerusi DUN Gurun
Pada pilihan raya negeri 2023, Johari sekali lagi mengundang kontroversi apabila menamakan anak beliau, Mohammed Firdaus Johari sebagai pengganti beliau bagi kerusi Gurun dalam Dewan Undangan Negeri Kedah. Mohammed Firdaus yang merupakan Timbalan Pengarah Strategi Parti Keadilan Rakyat (PKR) Kedah itu menegaskan bahawa beliau dipilih berdasarkan kepercayaan Presiden PKR, Anwar Ibrahim dan kepercayaan itu saya perlu sampaikan di peringkat bawah. Selain Johari yang merupakan bapa beliau, abang kepada Mohammed Firdaus iaitu Mohammed Taufiq adalah Ahli Parlimen Sungai Petani. Tambahan pula, Dalam pada itu, Mohammed Firdaus menegaskan pengalaman 'di sebalik tabir' dalam dunia politik ketika membantu bapanya sepanjang berkhidmat sebagai wakil rakyat di DUN Gurun dan Parlimen Sungai Petani banyak membantunya mendekati pengundi. Walau bagaimanapun, Mohammed Firdaus menafikan kenyataan dengan tuduhan nepotisme tersebut yang dibuat kepada beliau dan bapanya. Mohammed Firdaus akan berhadapan saingan satu lawan satu dengan bekas pemain bola sepak Kedah, Baddrol Bakhtiar yang bertanding atas tiket Perikatan Nasional (PN) di kerusi tersebut. Baddrol berjaya mengambil kerusi tersebut daripada keluarga Johari dan parti PKR dengan majoriti 6,584 undi.

## Kehidupan peribadi
Johari berkahwin dengan Noraini Mohd dan mempunyai 8 orang anak, termasuk Mohammed Taufiq Johari, seorang Doktor dan yang telah menggantikan baliau sebagai ahli parlimen Sungai Petani dalam pilihan raya umum 2022. Yang lain termasuklah Mohammed Iqbal Johari dan Mohammed Firdaus Johari, kedua-duanya adalah ahli perniagaan. Nurul Huda Johari, Nur Fahimah Johari dan Suraya Johari, yang mana ketiga-tiga daripada mereka adalah doktor gigi dan Muhammad Ibrahim Johari yg merupakan seorang  doktor. Anak bongsu ialah Muhammad Yusuf Johari.

## Keputusan pilihan raya

## Anugerah
### Anugerah di Malaysia
*  :
**  Panglima Setia Mahkota (PSM) – **Tan Sri** (2023)
*  :
**  Darjah Dato' Setia Diraja Kedah (DSDK) – **Dato**' (2009)

## Rujukan